Gunnþór Ingvason , framkvæmdastjóri Síldarvinnslunnar , tilkynnti á starfsmannafundi í dag að lagt yrði blátt bann við nektardagatölum á starfsstöðvum fyrirtækisins . „ Jú jú , það var gefið út að við höfnum því að láta sjást í myndir af nöktum konum , “ segir hann í samtali við Stundina . „ Þetta er eitthvað sem á bara að tilheyra fortíðinni og er auðvitað hluti af stærri umræðu og viðhorfsbreytingum sem ég held að við þurfum öll að taka þátt í . “ Síldarvinnslan bauð upp á opinn fund um karlmenn og #metoo - átakið í dag og var Magnús Orri Schram , stjórnarmaður hjá UN Women á Íslandi og fyrrverandi þingmaður , fenginn til að fræða starfsmenn um #metoo á Íslandi og ábyrgð karlmanna í breyttum heimi . „ Þetta var fróðlegur fundur og hann var haldinn því við viljum hafa hlutina í lagi í okkar fyrirtæki . Þess vegna er mikilvægt fyrir stjórnendur og alla starfsmenn að fá fræðslu um þetta , “ segir Gunnþór og bendir á að í sjávarútvegi séu vinnustaðir oft mjög karllægir og þess vegna sé mikilvægt að bregðast við . Aðspurður hvort mikið hafi verið um að horft væri á klámmyndbönd á vinnustöðum segir hann : „ Nei , hér er bara verið að svara almennt þessu ákalli og þetta er eitthvað sem ég held að við þurfum að gera , allir karlmenn og þjóðfélagið í heild . Við viljum hafa hlutina í lagi og viljum að konum sem vinna hjá Síldarvinnslunni líði vel . “